**Referat fra generalforsamlingen, lørdag den 11. marts 2023**

Der var mødt 16 medlemmer til generalforsamlingen, og efter at der var uddelt drikkevarer, blev der skålet og budt velkommen til den 29. ordinære generalforsamling.

Formanden startede med at orientere om at MARTEC’s repræsentant i bestyrelsen Jan Jacobsen, har fået nyt job, og derfor ikke mere kan repræsentere MARTEC i Maskinmesterklubbens bestyrelse, Den nyvalgte repræsentant for MARTEC, Emil Dolbak Søndergaard, kunne ikke være her i aften, og vil derfor blive præsenteret for medlemmerne ved en senere lejlighed. Herefter gik vi over til programmet med følgende dagsorden.

**Dagsorden:**

1. **Valg af dirigent**
2. **Bestyrelsens beretning**
3. **Fremlæggelse af regnskab til godkendelse**
4. **Indkomne forslag:**

Forslag fra medlemmerne, der ønskes behandlet på generalforsamlingen, skal være formanden i hænde senest en uge før, altså **senest lørdag den 4. marts 2023**.

1. **Valg af bestyrelse. På valg er:**

* Formand: Arly Nielsen
* Bestyrelsesmedlem: Steen Madsen

1. **Valg af suppleant (ikke på valg i år)**

* Bestyrelsessuppleant: Bent Nepper

1. **Valg af revisor og revisorsuppleant. På valg er:**

* Revisor: Carsten Johannesen
* Revisorsuppleant: Edel Stegemeyer

1. **Fastlæggelse af kontingent**

* Bestyrelsen foreslår, at kontingentet på 250 kr. pr. år fastholdes.

1. **Debat om forslag til udflugter og virksomhedsbesøg i de kommende år.**
2. **Eventuelt**

**Ad 1: Valg af dirigent.**

*Henrik Bradsted blev foreslået som dirigent, og da der ikke var andre kandidater, blev Henrik valgt til dirigent og overtog derefter styringen af generalforsamlingen. Han startede med at konstatere, at generalforsamlingen var lovligt indkaldt, hvorefter vi fulgte generalforsamlingens dagsorden.*

**Ad 2: Bestyrelsens beretning.**

*Formanden, Arly Nielsen, fremlagde bestyrelsens beretning, der ikke gengives her; men den findes i et særskilt dokument her på vores hjemmeside i sin fulde ordlyd.*

*Bestyrelsens beretning blev herefter umiddelbart godkendt af generalforsamlingen.*

**Ad 3.** **Fremlæggelse af regnskab til godkendelse.**

*Kassereren, Per Kølbak, omdelte kopier af klubbens regnskab for 2022, godkendt og underskrevet af revisor, og Per kommenterede de enkelte poster. Efter at generalforsamlingen havde gennemlæst regnskabet, blev det umiddelbart godkendt af generalforsamlingen.*

**Ad 4. Indkomne forslag**.

*Der var ikke indkommet forslag fra hverken medlemmerne eller bestyrelsen, så dette punkt kunne hurtigt lukkes.*

**Ad 5.** **Valg af bestyrelse. På valg er.**

* Formand: Arly Nielsen
* Bestyrelsesmedlem: Steen Madsen

*Steen Madsen var åben for at tage en periode mere, og han blev hurtigt valgt uden modkandidater.*

*Arly Nielsen kommenterede: ”Jeg har nu været formand for vores klub i 10 år, og jeg mener, at det er sundt for alle parter, at nye folk kommer til med jævne mellemrum. De vigende deltagerantal til vores, efter min mening fine arrangementer, kan også tyde på, at jeg ikke mere er den rette til at drive butikken, derfor ønsker jeg at blive afløst på posten som formand”.*

*Det var ikke generalforsamlingens opfattelse. Der blev bl.a. nævnt, at den generelle opfattelse var, at tingene kørte på bedste måde, som de skulle, og der var ingen, der havde lyst til at stille op som formandskandidat.*

*Efter nogen tids stilstand endte det med, at Arly Nielsen accepterede at tage en periode mere som formand; men, som han sagde: ”Jeg synes, at generalforsamlingen og alle medlemmer i almindelighed skal benytte de næste to år til at finde en passende afløser til formandsposten, for 10 år er lang tid, 12 år er 2 år længere, og jeg kan jo ikke fortsætte i al evighed”.*

*Herefter blev Arly Nielsen genvalgt som formand.*

**Ad 6. Valg af suppleant (ikke på valg i år).**

* Bestyrelsessuppleant: Bent Nepper

*Bestyrelsessuppleanten er på valg i lige år, derfor kunne dette punkt hurtigt lukkes.*

**Ad 7. Valg af revisor og revisorsuppleant. På valg er:**

* Revisor: Carsten Johannesen
* Revisorsuppleant: Edel Stegemeyer

*Både Carsten Johannesen og Edel Stegemeyer var villige til at tage en periode mere, og der var genvalg til begge.*

**Ad 8. Fastlæggelse af kontingent**

Bestyrelsen foreslår, at kontingentet på 250 kr. pr. år fastholdes.

*Der var ingen indvendinger til forslaget, som hurtigt blev vedtaget.*

**Ad 9. Debat om forslag til udflugter og virksomhedsbesøg i de kommende år.**

*Der fremkom følgende forslag.*

* *Maskinrummet i Skagen blev nævnt. Det er en samling af gamle motorer, og der skulle efter sigende være rigtig meget at kigge på, så det kan måske blive en lørdagsudflugt til sommer. Vi undersøger det nærmere.*
* *Kamstrup Metros instrumentfabrik blev nævnt som et besøgsemne.*
* *Jobi Værft i Strandby blev nævn.*
* *PM-energi i Brønderslev blev nævnt*
* *På Hirtshals Havn skulle der foregå nogle planer om udskibning af CO2-fangst.*
* *Recyklings-virksomheden MARS på Frederikshavn Havn kunne også være et besøg værd.*
* *Nogle studerende nævnte, at der var god mulighed for at gøre et ”reklamefremstød” i MARTEC’s Fredagsbar. Det vil vi prøve at arbejde videre med.*

**Ad 10. Eventuelt**

*Generalforsamlingen følte, at det vigtigste spørgsmål var blevet vendt til alles tilfredshed, så dette punkt kunne hurtigt lukkes.*

Generalforsamlingen sluttede klokken 17.55 og dirigenten takkede for god ro og orden, hvorefter medlemmerne gik ind til damerne og bestyrelsen samledes til et hurtigt konstituerende bestyrelsesmøde.

**Referat fra konstitueringsmøde, lørdag den 11. marts 2023**

**Til stede var:** Per Kølbak, Erik Sørensen, Steen Madsen og undertegnede Arly Nielsen.

**Fraværende var:** MARTEC’s nye repræsentant, Emil Dolbak Søndergaard med afbud og de studerendes repræsentant, Esben Christensen uden afbud.

Der var kun et punkt på dagsordenen, nemlig konstitueringen, og det blev hurtigt vedtaget, at Erik Sørensen fortsætter som næstformand, Per Kølbak fortsætter som kasserer, og endelig fortsætter undertegnede som sekretær.

Mødet sluttede klokken 18.00 i god ro og orden, og således fordelt kun bestyrelsen nu også gå over til aftenens festligheder. Der var i alt 21 deltagere, og aftenens menu bestod af:

**Forret:**

**Røget smørfisk med krydret tomat/basilikum-kompot samt marineret salat og**

**Parmaskinke med artiskokker og melon**

**Hovedret:**

**Peberstegt lammeculotte med mild pebersauce og**

**Basilikumstegt skinkesteg med spinattærte**

**Garniture:**

**Langtidsbagte rodfrugter**

**Årstidens salat med syrlig vinaigrette**

**Pommes Anna bagt i cocotte**

**Ristede rødløg, skovsvampe og nødder**

**Dessert:**

**Hvid fragilite bagt med nødder, hertil hvid chokolademousse og mynte samt**

**Blåbær cheesecake med friske bær**

**Natmad:**

**Formandens Cremede Jordskoksuppe med bacon- og purløgdrys**

**Aftenens vine bestod af:**

**Til damerne: Campet Ste Marie, Chardonnay**

**Velkomst: Cremant de Bourgogne**

**Hvid: Campet Ste Marie, Chardonnay**

**Rød: Ventoux Rouge**

**og Castelforte Ripasso Rødvin**

Bestyrelsen 12. marts 2023

Formand og sekretær Arly Nielsen